PRIJEDLOG ODLUKE:

Na temelju odredbe članka 26. stavak 2., članka 44. i članka 48. stavak 2. Zakona o komunalnom gospodarstvu (NN, broj 68/18, 110/18) i članka 32. Statuta Općine Jakšić („Službeni glasnik Općine Jakšić“ broj 116/18), Općinsko vijeće Općine Jakšić na \_\_\_\_\_. sjednici održanoj dana \_\_\_\_\_\_\_\_\_\_\_2019.godine,

**ODLUKU**

**komunalnim djelatnostima**

**I. OPĆE ODREDBE**

Članak 1.

Ovom Odlukom, sukladno odredbama Zakona o komunalnom gospodarstvu pobliže se određuju komunalne djelatnosti koje se obavljaju na području Općine Jakšić, način i uvjeti obavljanja tih djelatnosti te druga pitanja od značaja za obavljanje komunalnih djelatnosti.

**II. KOMUNALNE DJELATNOSTI**

Članak 2.

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Jakšić.

Na području Općine Jakšić obavljaju se sljedeće komunalne djelatnosti:

1. Održavanje javnih površina,

2. Održavanje groblja,

3. Održavanje građevina, uređaja i predmeta javne namjene,

4. Održavanje nerazvrstanih cesta,

5. Održavanje javne rasvjete.

Pod održavanjem *javnih površina* na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem *javnih zelenih površina* podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem *groblja* podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem *građevina i uređaja javne namjene* podrazumijeva se održavanje, popravci i čišćenje tih građevina, uređaja i predmeta.

Člankom 107. Zakona o cestama propisano je da se upravljanje, građenje i održavanje nerazvrstanih cesta obavlja na način propisan za obavljanje komunalnih djelatnosti sukladno propisima kojima se uređuje komunalno gospodarstvo.

Pod održavanjem *nerazvrstanih cesta* podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

*Javna rasvjeta* su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima, javnih cesta koje prolaze kroz naselje, javnih parkirališta, javnih zelenih površina te drugih javnih površina školskog, zdravstvenog i drugog društvenog značaja u vlasništvu jedinice lokalne samouprave.

Članak 3.

Osim komunalnih djelatnosti iz članka 2. stavka 2. ove Odluke, na području Općine Jakšić obavlja se i komunalna djelatnost koja se smatra komunalnom djelatnosti od značaja za Općinu Jakšić i to:

1. provođenje mjera obvezne preventivne dezinfekcije, dezinsekcije i deratizacije.

*Pod provođenjem mjera obvezne preventivne dezinfekcije, dezinsekcije i deratizacije* podrazumijevaju se mjere suzbijanja patogenih mikroorganizama, štetnih kukaca (dvokrilaca i

opnokrilaca) i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti.

**III. DJELATNOSTI ODVODNJE I PROČIŠĆAVANJA OTPADNIH VODA I OPSKRBE PITKOM VODOM I ČISTOĆA**

Članak 4**.**

Na području Općine Jakšić osim komunalnih djelatnosti iz članka 2. i 3. ove Odluke, obavljaju se i djelatnosti:

1. Odvodnja i pročišćavanje otpadnih voda,

2. Javna vodoopskrba - opskrba pitkom vodom.

*Odvodnja i pročišćavanje otpadnih voda –javna odvodnja* je djelatnost skupljanja otpadnih voda, njihova odvođenja do uređaja za pročišćavanje, pročišćavanja i izravnog ili neizravnog ispuštanja u površinske vode, obrade mulja koji nastaje u procesu njihova pročišćavanja, ako se ti poslovi obavljaju putem građevina javne odvodnje te upravljanje tim građevinama; javna odvodnja uključuje i odvodnju atmosferskih voda, te crpljenje i odvoz i zbrinjavanje fekalija iz septičkih, sabirnih i crnih jama.

*Opskrba pitkom vodom – javna vodoopskrba–* je djelatnost zahvaćanja podzemnih i površinskih voda namijenjenih ljudskoj potrošnji i njihova kondicioniranja te isporuka do krajnjeg korisnika ili do drugog isporučitelja vodne usluge, ako se ti poslovi obavljaju putem građevina javne vodoopskrbe te upravljanje tim građevinama.

**IV. NAČIN OBAVLJANJA KOMUNALNIH DJELATNOSTI**

Članak 5.

Komunalne djelatnosti na području Općine Jakšić obavljaju:

1. Vlastiti pogon za obavljanje komunalnih djelatnosti,

2. Trgovačko društvo Tekija d.o.o. i Komunalac Požega d.o.o.

3. Pravne ili fizičke osobe na temelju ugovora o koncesiji

4. Pravne ili fizičke osobe na temelju Ugovora o povjeravanju komunalnih poslova.

Članak 6.

Vlastiti pogon Općine Jakšić obavlja sljedeće komunalne djelatnosti:

- Održavanje javnih površina,

- Održavanje groblja,

- Održavanje građevina, uređaja i predmeta javne namjene.

Članak 7.

Trgovačko društvo Komunalac Požega d.o.o. obavlja sljedeće komunalne djelatnosti:

- prikupljanje, odlaganje i odvoz komunalnog otpada.

Komunalac Požega d.o.o. obavlja komunalne djelatnosti iz stavka 1. ovog članka sukladno Zakonu o komunalnom gospodarstvu, posebnim propisima kojima se regulira obavljanje pojedine komunalne djelatnosti i odlukama Općinskog vijeća donesenih sukladno

tim propisima.

Članak 8.

Trgovačko društvo Tekija d.o.o., Požega, Vodovodna 1 obavlja sljedeće komunalne

djelatnosti:

- opskrba pitkom vodom,

- odvodnja i pročišćavanja otpadnih voda.

Djelatnosti odvodnje i pročišćavanja otpadnih voda - javne odvodnje i opskrbu pitkom

vodom - javne vodoopskrbe obavlja trgovačko društvo Tekija d.o.o., Požega, pod uvjetima i

na način propisan važećim Zakonom o vodama.

**V. OBAVLJANJE USLUŽNIH KOMUNALNIH DJELATNOSTI NA TEMELJU UGOVORA O KONCESIJI**

Članak 9.

Koncesijom se može steći pravo obavljanja uslužnih komunalnih djelatnosti te izgradnje i korištenja objekata i uređaja komunalne infrastrukture na području Općine Jakšić koje su Zakonom definirane kao uslužne djelatnosti.

Obavijest o namjeri davanja koncesije objavljuje općinski načelnik u „Narodnim novinama“.

Objavom obavijesti o namjeri davanja koncesije započinje postupak davanja koncesije.

Koncesiju daje Općinsko vijeće pravnoj ili fizičkoj osobi registriranoj za obavljanje te djelatnosti.

Koncesiju u smislu ove odluke može se dati na rok ne dulji od 30 godina.

Naknada za koncesiju uplaćuje se u korist Proračuna Općine Jakšić (dalje u tekstu:davatelj koncesije), a koristi se za građenje objekata i uređaja komunalne infrastrukture.

Članak 10.

Odluku o odabiru najpovoljnijeg ponuditelja donosi Općinsko vijeće.

Kriteriji na kojima davatelj koncesije temelji odabir najpovoljnije ponude mogu biti:

1. U slučaju ekonomski najpovoljnije ponude:

- Kvaliteta usluge (ugled ponuditelja, jamstva),

- Sposobnosti ponuditelja za dugoročnu održivost razvoja za vrijeme trajanja koncesije i za kvalitetno ostvarivanje koncesije i drugih kriterija propisanih Zakonom o koncesijama ili

2. Najviša ponuđena naknada za koncesiju.

Ovisno o ciljevima koji se žele postići, davatelj koncesije odlučuje koje će kriterije primijeniti, a može ovom Odlukom utvrditi i dodatne uvjete i mjerila kao kriterij za odabir najpovoljnijeg ponuditelja.

Članak 11.

Odluka o odabiru najpovoljnijeg ponuditelja sadrži naročito:

Određenje djelatnosti za koju se koncesija daje, način, uvjete i rok trajanja koncesije, ovlaštenja davatelja koncesije, prava i obveze koncesionara uključujući i pravo gradnje i korištenja objekata i uređaja komunalne infrastrukture te obvezu održavanja objekata i uređaja komunalne infrastrukture, visinu naknade za koncesiju te druge pitanja od značaja za obavljanje djelatnosti kako ih uređuje Zakon o koncesijama.

Na temelju Odluke iz stavka 1. ovog članka sklapa se ugovor o koncesiji.

Članak 12.

Ugovor o koncesiji na temelju odluke o koncesiji s odabranim najpovoljnijim ponuditeljem sklapa općinski načelnik.

Osim obveznog sadržaja, prema Zakonu o koncesijama, ugovor o koncesiji obvezno sadrži:

1. Djelatnost za koju se koncesija daje,

2. Rok na koji se koncesija daje,

3. Visinu i način plaćanja naknade za koncesiju,

4. Cijenu i način naplate za pruženu uslugu,

5. Prava i obveze Davatelja koncesije,

6. Prava i obveze Koncesionara,

7. Jamstva i/ili odgovarajuće instrumente osiguranja Koncesionara,

8. Način prestanka koncesije,

9. Ugovorne kazne.

Članak 13.

Na sva druga pitanja u svezi s koncesijama koja nisu uređena ovom Odlukom, primjenjuje se Zakon o koncesijama.

**VI. UVJETI, MJERILA I NAČIN ZA OBAVLJANJE KOMUNALNIH DJELATNOSTI NA TEMELJU UGOVORA O POVJERAVANJU KOMUNALNIH POSLOVA**

Članak 14.

Općina Jakšić može obavljanje komunalnih djelatnosti koje se financiraju isključivo iz njezina proračuna povjeriti pravnoj ili fizičkoj osobi na temelju pisanog Ugovora o povjeravanju komunalnih poslova.

Članak 15.

Postupak odabira osobe s kojom se sklapa Ugovor o povjeravanju obavljanja komunalnih djelatnosti iz ove Odluke te sklapanje, izmjena i provedba toga ugovora provodi se sukladno propisima o javnoj nabavi.

Članak 16.

Ugovor o povjeravanju komunalnih poslova može se sklopiti najdulje na vrijeme od četiri godine.

Nadzor nad provođenjem Ugovora o povjeravanju određenih komunalnih poslova obavlja referent za komunalne poslove/komunalni redar.

**3. NAČIN UTVRĐIVANJA OPSEGA I CIJENE KOMUNALNIH POSLOVA**

Članak 17.

Opseg i cijena komunalnih poslova odredit će se na osnovi Programa održavanja komunalne infrastrukture iz članka 28. stavka 1. Zakona o komunalnom gospodarstvu sačinjenog na temelju Programa održavanja komunalne infrastrukture za tekuću godinu u kojoj se zaključuje ugovor, a do isteka roka na koji se zaključuje ugovor bit će utvrđeni naprijed navedenim godišnjim Programima i troškovnicima za predmetne poslove, za svaku narednu godinu.

U slučaju povećanja ili smanjenja opsega komunalnih poslova u tijeku roka na koji je

zaključen ugovor, za do 10% godišnje od poslova predviđenih Programom održavanja komunalne infrastrukture iz članka 28. Zakona o komunalnom gospodarstvu u godini u kojoj

je zaključen ugovor, povećana, odnosno smanjena količina komunalnih poslova može se

ugovoriti aneksom ugovora s izvoditeljem poslova.

Cijena usluge isplaćuje se izvršitelju usluge prema dostavljenim računima o izvršenim poslovima, koje ovjerava osoba koja vrši nadzor nad obavljanjem poslova.

**VII. PRIHODI ZA OBAVLJANJE KOMUNALNIH DJELATNOSTI**

Članak 19.

Sredstva za obavljanje komunalnih djelatnosti iz ove Odluke, a sukladno odredbama Zakona o komunalnom gospodarstvu, osiguravaju se iz slijedećih izvora:

1. iz cijene komunalne usluge,

2. iz komunalne naknade,

3. iz proračuna Općine Jakšić,

4. iz drugih izvora po posebnim propisima.

**VII. PRIJELAZNE I ZAVRŠNE ODREDBE**

Članak 20.

Ugovori o koncesiji, kao i Ugovori o povjeravanju poslova za obavljanje komunalnih djelatnosti sklopljeni prije stupanja na snagu ove Odluke, ostaju na snazi do isteka ugovorenog roka.

Članak 21.

Stupanjem na snagu ove Odluke, prestaje važiti Odluka o komunalnim djelatnostima na području Općine Jakšić od dana 17.prosinca 2014.godine („Službeni glasnik Općine Jakšić“, broj 88/14).

Članak 22.

Ova Odluka stupa na snagu osmog dana od dana objave u „Službenom glasniku Općine Jakšić“.

OPĆINSKO VIJEĆE

OPĆINE JAKŠIĆ

KLASA:363-03/19-01/00

URBROJ:2177/04-01/19-1 PREDSJEDNIK VIJEĆA:

Jakšić,\_\_\_\_.prosinca 2019. Domagoj Oreški,v.r.